b'\n_START_ARTICLE_\nZigmas \xc5\xbdemaitis\n_START_SECTION_\nBiografija\n_START_PARAGRAPH_\nGim\xc4\x97 vien\xc4\x85 valak\xc4\x85 tur\xc4\x97jusio valstie\xc4\x8dio \xc5\xa1eimoje._NEWLINE_1920\xc2\xa0m. suorganizavo Auk\xc5\xa1tuosius kursus, nuo 1920\xc2\xa0m. sausio 27 d. vienerius metus buvo Auk\xc5\xa1t\xc5\xb3j\xc5\xb3 kurs\xc5\xb3 ved\xc4\x97jas ir lektorius. 1920\xc2\xa0m. dalyvavo Lietuvos delegacijoje Var\xc5\xa1uvoje.  1923\xe2\x80\x931936\xc2\xa0m. skait\xc4\x97 paskaitas ir Lietuvos \xc5\xa1vietimo Vinco Kudirkos draugijos kursuose._NEWLINE_Vienas pirm\xc5\xb3j\xc5\xb3 Lietuvos universiteto profesori\xc5\xb3, nuo 1922\xc2\xa0m. kovo 10 d. iki 1940\xc2\xa0m. Matematikos-gamtos fakulteto dekanas.  Nuo 1940\xc2\xa0m. iki mirties dirbo Vilniaus universitete, 1946\xe2\x80\x931948\xc2\xa0m. jo rektorius. Pagrindiniai universitete jo d\xc4\x97styti kursai buvo diferencialinis ir integralinis skai\xc4\x8diavimas, matematikos istorija, matematikos metodika, trumpai skait\xc4\x97 ir analizin\xc4\x99 geometrij\xc4\x85, diferencialin\xc4\x99 geometrij\xc4\x85, Furj\xc4\x97 eilu\xc4\x8di\xc5\xb3 teorij\xc4\x85, auk\xc5\xa1t\xc4\x85j\xc4\x85 algebr\xc4\x85. _NEWLINE_Z. \xc5\xbdemai\xc4\x8dio mokslin\xc4\x97 veikla ir buvo daugiausia skirta matematikos didaktikai bei istorijai. Jis buvo pirmosios Lietuvos matematikos ir fizikos mokytoj\xc5\xb3 konferencijos, \xc4\xafvykusios 1928 m. Kaune, organizacinio komiteto pirmininkas. 1961\xe2\x80\x931968 m. Lietuvos matematik\xc5\xb3 draugijos vicepirmininkas._NEWLINE_Jis susij\xc4\x99s su sportin\xc4\x97s aviacijos u\xc5\xbeuomazga bei ugdymu Lietuvoje. 1929\xe2\x80\x931940 m. jis vadovavo Lietuvos aeroklubui._NEWLINE_1961\xe2\x80\x931968\xc2\xa0m. Lietuvos matematik\xc5\xb3 draugijos vicepirmininkas.\n_START_SECTION_\nAviatorius\n_START_PARAGRAPH_\nProfesoriaus Zigmo \xc5\xbdemai\xc4\x8dio gyvenimas glaud\xc5\xbeiai susij\xc4\x99s su sportin\xc4\x97s aviacijos u\xc5\xbeuomazga bei ugdymu Lietuvoje. 1929\xe2\x80\x931940\xc2\xa0m. jis vadovavo Lietuvos aeroklubui (LAK), kur\xc4\xaf 1927\xc2\xa0m. gegu\xc5\xbe\xc4\x97s 1 d. kartu su juo \xc4\xafk\xc5\xabr\xc4\x97 lak\xc5\xabnai Steponas Darius, Antanas Gustaitis, Jonas Mik\xc4\x97nas, in\xc5\xbeinierius ir lak\xc5\xabnas Pranas Hiksa. Palaik\xc4\x97 ir skatino jaunuosius konstruktorius ir aviamodeliuotojus. Jam tarpininkaujant gabiems Manait\xc5\xb3 kaimo (Smilgi\xc5\xb3 vals\xc4\x8dius) aviamodeliuotojams Petrui Motiekai\xc4\x8diui ir Alfonsui Pransk\xc4\x97\xc4\x8diui LAK paskyr\xc4\x97 stipendijas, kad jie gal\xc4\x97t\xc5\xb3 mokytis Kauno auk\xc5\xa1tesniojoje ir Panev\xc4\x97\xc5\xbeio vidurin\xc4\x97je technikos mokyklose.  Daug straipsni\xc5\xb3 paskelb\xc4\x97 \xc5\xbeurnale \xe2\x80\x9eLietuvos sparnai\xe2\x80\x9c.'